Ad episcopalis officii discretionem pertinet loca religiosa non solum tutari et conservare, verumetiam ipsam religionem in meliorem statum promovere. Inde est quod ego Alanus, Dei gratia Autissiodorensis dictus episcopus, ecclesiam B. Amatoris, ex officio mihi injuncto et apostolicæ auctoritatis mandato, cum illis possessionibus, quas canonici regulares tunc tenebant, ecclesiæ S. Satyri in perpetuum concedo, salvis institutionibus quæ sunt inter ecclesiam S. Amatoris et B. Stephani, et ea conditione ut per episcopum prior ibi de domo illa constituatur, et ibidem juxta consuetudinem et disciplinam prænominatæ ecclesiæ vivat, et cum suis fratribus, adjuvante gratia Domini, ordinem B. Augustini teneat, et cum fuerit constitutus, nisi per episcopum non amoveatur. Ne qua vero deinceps inter episcopum et canonicos controversiæ oriatur occasio, constitutum est meo et eorum assensu, ut de vineis episcopi in quibus canonici decimam requirebant, episcopus, singulis annis, duodecim modios persolvat, decem de rubeo et duos de albo; in terra vero quæ Cunemine dicitur episcopi, quotiens culta fuerit, canonici decimam habeant. Facta est autem hæc constitutio, in octavis B. Stephani, in capitulo Autissiodorensi, Guidone præposito, Rainaudo archidiacono, Rodulpho thesaurario, Stephano, cantore præsentibus et assistentibus; sub assensu etiam totius capituli, anno ab Incarnatione Domini Mº Cº Lº XIIIº; domino Alexandro III summo pontifice; Ludovico, rege Francorum; Willelmo juniore, comite Nivernensi.